**Kémiatanárok Nyári Országos Továbbképzése**

**Eger, 2021. augusztus 23-26.**

**1. felhívás**

Magyar Kémikusok Egyesülete

1015 Budapest, Hattyú utca 16.

Tel.: 06 1 201 6883

Fax: 06 1 201 8056

e-mail: szigetvari@mke.org.hu

Kedves Kémiatanár Kollégák!

A Magyar Kémikusok Egyesülete (MKE) a kémiatanár utánpótlás problémái és a tantárgy helyzete miatt elengedhetetlennek tartja a nagy hagyományokkal rendelkező kémiatanári konferenciák folytatását. Ebben az évben az Eszterházy Károly Egyetemmel, mint konzorciumi partnerrel közösen megvalósított EFOP-3.4.4.-16-2017-00024 számú, „4 Campus program – A felsőoktatásba való bekerülést elősegítő készségfejlesztő és kommunikációs programok megvalósítása, valamint az MTMI szakok népszerűsítése az Eszterházy Károly Egyetemen” című projekt támogatásával kerül sor erre **„Kémiatanárok Nyári Országos Továbbképzése**” akkreditált tanár-továbbképzési tanfolyam formájában.

A Kémiatanárok Nyári Országos Továbbképzését ismét **30 órás** akkreditált tanár-továbbképzési tanfolyamként, Egerben, az Eszterházy Károly Egyetemmel közösen rendezi meg a Magyar Kémikusok Egyesülete Kémiatanári Szakosztálya.

**A tanfolyam várható időpontja: 2021. augusztus 23-26.**

A tanfolyam **részvételi díját és a résztvevők szállásköltségét a projekt finanszírozza mindazoknak, akik megszerzik a tanúsítványt, vagy előadóként segítik a rendezvény sikerét**. (Az előadók is szerezhetnek tanúsítványt.) Az előadói szándék bejelentésének és az absztrakt beküldésének **végső határideje 2021. augusztus 5.**

A tematikai egységek feldolgozása felkért előadók, valamint saját jógyakorlatot vagy kutatási eredményt bemutató konferencia-résztvevők interaktív előadásai és az azokat követő workshopok formájában történik.

**A tanúsítvány megszerzésének feltételei**:

1. Jelenléti ívvel igazolt **részvétel** a továbbképzés (összesen 30 órányi) előadásainak és gyakorlati foglalkozásainak legalább **90%-án**.

2. A továbbképzés befejeződése után a résztvevő kolléga által **2 hónapon belül elkészített** és az indító MKE számára elektronikusan megküldött **módszertani esszé**. Minden dolgozatnak a továbbképzés minden egyes tematikai egységére vonatkozóan tartalmaznia kell konkrét elképzelést arról, hogy hogyan tudja a résztvevő a továbbképzés elméleti és gyakorlati óráin elsajátított tudást a saját tanítási gyakorlatában felhasználni. Az esszé minimális terjedelme szóközök nélkül **10000 karakter**.

Minden dolgozatot **2 felkért szakértő értékel**, a résztvevőkkel előzetesen közölt szempontok alapján adott pontszámokkal. A tanúsítvány kiadásához a dolgozatra kapott **összesített pontszámok átlagának a maximális pontszám 50%-át** el kell érnie. Ha a 2 felkért szakértő által adott pontszámok között az eltérés a maximális pontszám 20%-ánál nagyobb, akkor egy harmadik felkért szakértő az előző két vélemény figyelembevételével dönt a tanúsítvány kiadásáról.

Kérjük, hogy azon kémiatanár kollégáink, akik részt kívánnak venni a továbbképzésünkön, minél hamarabb jelezzék ezt a szándékukat egy, az MKE titkársága számára írt rövid e-mailben az szigetvari@mke.org.hu címen. (Ez még csak igényfelmérés, a végleges jelentkezés a 2. sz. körlevélben küldött, kitöltött és aláírt jelentkezési lap leadásával történik.)

Budapest, 2021. június 10.

Dr. Murányi Zoltán Dr. Petz Andrea

|  |  |
| --- | --- |
| a konferencia helyi szervezőjeEszterházy Károly Egyetem | a konferencia szervezőjeaz MKE Kémiatanári Szakosztálya |